21-jarige SA’ner in Mosambiek ‘veilig’Die 21-jarige Francois van Niekerk wat in Mosambiek vermis was. (Foto: Facebook/ Bringfrancoishome) Die 21-jarige Francois van Niekerk, wat vermis geraak het toe ekstremiste Woensdag die noordelike dorp Palma in Mosambiek binnegeval het, is veilig. Volgens sy stiefma, Cindy van Niekerk, het ŉ moeë en honger Francois Saterdagoggend een van die oliereus Total se kampe in die omgewing binnegeloop. Hy het dadelik sy pa gebel om te sê hy is veilig. Francois werk vir sy pa se onderneming in Mosambiek. “Hy is nie beseer nie. Hy is heeltemal oukei, net baie moeg en honger,” het Cindy aan Maroela Media gesê. “Dis niks minder as ŉ wonderwerk nie. Ons dien ŉ grote God.” Francois se familie het Saterdag ŉ Facebookgroep gestig waarop hulle by mense gepleit het om vir Francois te bid, omdat hulle geen manier gehad het om met hom te kommunikeer en seker te maak hy is veilig nie. Maroela Media het reeds berig dat talle Suid-Afrikaners saam met ander buitelanders in ŉ hotel in Palma skuiling gesoek het toe djihadiste die dorp binnegeval het. Dié buitelanders werk hoofsaaklik by ŉ nabygeleë aardgasaanleg, waarin Total die meerderheid aandele besit. Hulle is sedertdien uit die hotel verwyder. Dit is nog nie seker of Francois deel van dié groep was nie. Van Niekerk sê hoewel hulle baie verlig is, is Francois nog nie buite gevaar nie. “Ons hoop om so vinnig moontlik ŉ helikopter na hom te stuur om hom veilig uit die gebied te kry.”